As jy iets wil hê, moet jy daarvoor baklei - www.bybelkennis.co.za
The invention of the arts, and other things that serve the common use and convenience of life, is a gift of God by no means to be despised and a faculty worthy of commendation – Johannes Calvyn
‘n Algemene siening van mense vandag – as jy nie baklei nie, gaan jy niks kry nie. Mense wil meer besittings, meer mag, meer plesier hê en is bereid om enigiets daarvoor te doen. Niemand anders is belangrik nie. EK is eerste; die sterkes wen, die swakkes verloor. As jy erkenning wil hê, moet jy aggressief en kompeterend wees.
Maar toe kom Jesus en Hy keer alles om: Geseënd is die sagmoediges, want hulle sal die nuwe aarde ontvang (Matteus 5:5). Maar wat is sagmoedigheid? Dit beteken ek plaas ander mense eerste en myself laaste; dit beteken ek plaas God voor alles. Maar gaan ons nie baie verloor as ons dit doen nie? Miskien so ‘n bietjie, maar onthou God se belofte hier gaan oor die nuwe aarde – die ewige, volmaakte aarde. As ons vir hierdie aarde leef, sal ons uiteindelik alles verloor.
Sagmoedigheid is nie swakheid nie. Beteken dit dat as ek sagmoedig is almal op my kan trap? Moses was ‘n sterk leier, maar tog lees ons van hom: Moses was ‘n uiters sagmoedige man, meer as enigiemand op die aarde (Numeri 12:3). Jesus het nie net sagmoedigheid gepreek nie … Hy het dit uitgeleef: Neem my juk op julle en leer van My, want Ek is sagmoedig en nederig van hart (Matteus 11:29). Tog het Hy die tempel met ‘n sweep gereinig en al die bose magte aan die kruis oorwin. Sagmoedigheid is mag, maar nie ongekontroleerde mag wat ander uitbuit nie. Dit is mag wat tot voordeel van ander beheer word.
Hoe kry ek sagmoedigheid? Jy kan dit nie koop nie; jy kan nie besluit jy wil sagmoedig wees nie. Ons moet heel eerste ons geestelike armoede besef. As jy die aarde wil besit, moet jy dit verloor.